Mate (25) står bak verdens raskeste elbil
Bilen rekker meg akkurat til hoftekammen, og når jeg har ålet meg inn bak rattet, tar hårtustene opp i taket og jeg må bøye hodet for å se godt. «Det setet er skreddersydd til meg. Ikke rør noen knapper er du snill, selv om den er helt stille, er det tusen hestekrefter der», forklarer mannen bak superbilen, 25 år gamle Mate Rimac. Han sier bilen er raskere enn noen Ferrari. Selv om den ikke er raskere enn Peugeot 208 T16 som Sebastien Loeb skal ratte i Pikes Peak senere denne måneden. Den gjør 0-100 km/t på 1,8 sekunder, og skal være raskere enn en Formel-bil i akselerasjonen. Men Rimac er definitivt blant verdens raskeste på fire hjul.Hvis du synes speilene på bilen er små, har du rett: De er ikke speil, men videokameraer, som viser utsikten bakover på to skjermer i dashbordet. I stedet for sladrespeil inni, er det et tilsvarende kamera i hekken. «For ti år siden ble elektriske biler designet av folk som ikke likte biler. Som så dem som et nødvendig onde, og helst ville ha folk inn på buss og tog. Jeg liker biler», sier Mate Rimac.Han startet som 17-åring i en garasje i hjembyen Zagreb i Kroatia, med å produsere blant annet elektriske komponenter til biler. Blant annet bygget han om en BMW til elektrisk drift - og samtidig en av verdens raskeste biler. Nå har han laget verdens raskeste elbil. Rimac. Den har en elektromotor på hvert hjul, og et sinnrikt lite computersystem fordeler kraften mellom hjulene optimalt: «Du kan ha ti ulike biltyper på to minutter på denne måten. Den er enkel å håndtere, enten du skal parkere trangt eller gi gass på motorveien. Du har bare ett gir, og du har full kraft uansett, der andre biler må gire ned flere gir for å ha full kraft», sier han.Han har skaffet kapital ved å selge bilkomponenter til bilindustrien, og slik har han et firma med 25 ingeniører og designere hjemme i Kroatia. «Å skaffe pengene har vært den vanskeligste biten. Jeg fikk ingen penger fra staten, og ingen fra EU», sier Mate Rimac. Man han har solgt den første Rimac-en - til Spania. Pris 750.000 euro. Og prisen i Norge? 5,8 millioner kroner. «Siden den er hel-elektrisk, er det jo ingen avgifter, derfor havner ikke prisen høyere», sier Gunnar Birkenfeldt i Ferdinand Motor, som stolt viser fram bilen for første gang i Norge.Mate Rimac lover at fremtidens Rimac-er skal ha litt større rekkevidde: «Denne kan kjøre 240 kilometer - så må den lades i 50 minutter. Vi har under utvikling en bil som kan gjøre 600 kilometer før lading, og dessuten har en reservemotor som går på gass» , slik at folk ikke trenger å ha rekkevidde-angst, sier Mate Rimac.
Her sladder verdens raskeste elbil, en Rimac Consept One med over tusen hestekrefter, på en parkeringsplass i Bergen. Den gjør 0-100 km/t på 2,8 sekunder.